b'\n_START_ARTICLE_\nJonas Rim\xc5\xa1a (1944)\n_START_PARAGRAPH_\nJonas Rim\xc5\xa1a (1944 m. rugs\xc4\x97jo 15 d. Paliepi\xc5\xb3 k., Pasvalio r.), choro dirigentas ir pedagogas.\n_START_SECTION_\nBiografija\n_START_PARAGRAPH_\nBaig\xc4\x99s Va\xc5\xa1k\xc5\xb3 vidurin\xc4\x99 mokykl\xc4\x85, 1961\xe2\x80\x931965 studijavo muzik\xc4\x85 Vilniaus valstybiniame pedagoginiame institute (diriguoti mok\xc4\x97 J. Tal\xc5\xbe\xc5\xabnas ir B. Razauskien\xc4\x97). 1974\xe2\x80\x931978 neakivaizdiniu b\xc5\xabdu choro dirigavim\xc4\x85 studijavo Lietuvos valstybin\xc4\x97je konservatorijoje (prof. A. Joz\xc4\x97no klas\xc4\x97)._NEWLINE_1965\xe2\x80\x931971 Vilniaus 22-osios vidurin\xc4\x97s mokyklos muzikos ir dainavimo mokytojas, vaik\xc5\xb3 ir vyresni\xc5\xb3j\xc5\xb3 klasi\xc5\xb3 moksleivi\xc5\xb3 chor\xc5\xb3 bei vokalini\xc5\xb3 ansambli\xc5\xb3 vadovas. Mi\xc5\xa1r\xc5\xb3j\xc4\xaf chor\xc4\x85 pareng\xc4\x97 1969 respublikinei moksleivi\xc5\xb3 meno ir sporto \xc5\xa1ventei, o mergin\xc5\xb3 choras 1970 sostin\xc4\x97s chor\xc5\xb3 ap\xc5\xbei\xc5\xabroje peln\xc4\x97 pirm\xc4\x85j\xc4\x85 viet\xc4\x85, mieste pirmavo ir mergin\xc5\xb3 vokalinis ansamblis._NEWLINE_Nuo 1971 M. K. \xc4\x8ciurlionio vidurin\xc4\x97s meno mokyklos choro dirigavimo ir teorini\xc5\xb3 disciplin\xc5\xb3 d\xc4\x97stytojas, nuo 1993 M. K. \xc4\x8ciurlionio men\xc5\xb3 gimnazijos muzikos mokytojas metodininkas. 1997 respublikiniame jaun\xc5\xb3j\xc5\xb3 dirigent\xc5\xb3 konkurse Kaune du \xc5\xa1io pedagogo mokiniai tapo konkurso laureatais._NEWLINE_Be pedagoginio darbo, J. Rim\xc5\xa1a dirbo ir su m\xc4\x97g\xc4\x97j\xc5\xb3 chorais. 1976\xe2\x80\x931980 buvo Vilniaus in\xc5\xbeinerinio statybos instituto akademinio choro \xe2\x80\x9eGabija\xe2\x80\x9c chormeisteris, 1980\xe2\x80\x931985 Vilniaus skai\xc4\x8diavimo ma\xc5\xa1in\xc5\xb3 gamyklos \xe2\x80\x9eSigma\xe2\x80\x9c vyr\xc5\xb3 choro \xe2\x80\x9eElektronika" chormeisteris, 1991\xe2\x80\x931992 \xc5\xa1ios gamyklos mi\xc5\xa1riojo choro vadovas. 1991 choras dalyvavo tarprajonin\xc4\x97je \xc4\x8c. Sasnausko chor\xc5\xb3 \xc5\xa1vent\xc4\x97je Lazdijuose ir Kap\xc4\x8diamiestyje bei religin\xc4\x97s muzikos festivalyje Panev\xc4\x97\xc5\xbeyje, giedojo Vilniaus \xc5\xa0v. Rapolo ir Vilniaus \xc5\xa0v. Petro ir Povilo ba\xc5\xbeny\xc4\x8diose, koncertavo gamyklos darbuotojams._NEWLINE_Nuo 1985 su pertraukomis J. Rim\xc5\xa1a buvo Vilniaus miesto vyr\xc5\xb3 choro \xe2\x80\x9eVytis" chormeisteris. Kurj laik\xc4\x85 dainavo Lietuvos valstybin\xc4\x97s konservatorijos, Lietuvos muzikos draugijos ir kituose kameriniuose choruose. Su chorais teko koncertuoti ir jiems diriguoti ne tik Lietuvoje, bet ir Latvijoje, Vengrijoje, Suomijoje, Ispanijoje, Pranc\xc5\xabzijoje._NEWLINE_Nuo 1982 J. Rim\xc5\xa1a veda radijo laidas d\xc5\xbeiazo muzikos klausimais: apie d\xc5\xbeiaz\xc4\x85 spaudoje paskelb\xc4\x97 straipsni\xc5\xb3, nuo 1995 d\xc5\xbeiazo istorij\xc4\x85 d\xc4\x97sto Lietuvos muzikos akademijoje. I\xc5\xa1augino s\xc5\xabn\xc5\xb3 Lin\xc4\x85 Rim\xc5\xa1\xc4\x85 \xe2\x80\x93 kompozitori\xc5\xb3.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'